P r e d k l a d a c i a   s p r á v a

           Skupina poslancov Národnej rady Slovenskej republiky predložila návrh zákona, ktorým sa mení a dopĺňa zákon č. 544/1990 Zb. o miestnych poplatkoch v znení neskorších predpisov. Navrhovaná úprava sa dotýka miestneho poplatku za kúpeľný a rekreačný pobyt. Podľa predloženého návrhu sa mení nielen názov tohto poplatku na „poplatok za pobyt v kúpeľnom mieste alebo mieste sústredeného cestovného ruchu“, ale sa rozširuje účel pobytu fyzickej osoby na všetky prípady (dôvody) ubytovania (nielen liečenie a rekreácia), pričom návrh ďalej určuje, že aj deň príchodu a deň odchodu podlieha miestnemu poplatku.
           Uplatňovanie miestneho poplatku za kúpeľný a rekreačný pobyt v praxi poukázalo na viaceré jeho vecné nedostatky, ktoré Ministerstvo financií SR prehodnotilo a špecifikovalo v návrhu nového zákona o miestnych daniach, tak ako to predpokladala reforma verejnej správy. Nový zákon o miestnych daniach je t.č. v legislatívnom procese. Preto považujeme predložený návrh skupiny poslancov za ďalší nesystémový krok, ktorý už do prepracovaného systému miestnych daní vnáša prvky prekonané pripraveným novým zákonom o miestnych daniach.
           Predložený návrh skupiny poslancov ponecháva i naďalej miesta sústredeného cestovného ruchu, hoci tieto nebude možné vymedziť, keďže kompetencie z odborov regionálneho rozvoja a iných odvetvových vzťahov okresných úradov prešli na vyššie územné celky a na okresných úradoch nie sú vytvorené iné útvary, ktoré by mali rozhodovaciu právomoc na určovanie miest sústredeného cestovného ruchu. Túto skutočnosť rešpektuje už návrh turistickej dane v rámci nového zákona o miestnych daniach, ktorá v záujme rozvoja a podpory cestovného ruchu vymedzuje predmet tejto dane ako odplatné prechodné ubytovanie fyzickej osoby v ubytovacích a zdravotníckych zariadeniach bez ohľadu na to, kde sa takéto zariadenia nachádzajú. 
             Navrhované vecné zmeny sú zásahom do už prebiehajúceho rozpočtového roka, keďže obce ako správcovia miestneho poplatku už na rok 2002 majú schválené všeobecné záväzné nariadenia o  miestnych poplatkoch a to aj vrátane miestneho poplatku za kúpeľný a rekreačný pobyt.
           Zmeny vyplývajúce z predloženého návrhu nebudú mať  negatívne finančné dôsledky na rozpočty obcí ale vyvolajú zvýšené výdavky u rozpočtových a príspevkových organizácií, naviac u podnikateľskej sféry dôjde k nárastu nákladov čo v konečnom dôsledku zníži základ dane z príjmov a tým aj príjmy štátneho rozpočtu. 
            So zreteľom  na vyššie uvedené neodporúčame s návrhom skupiny poslancov súhlasiť.